CELEX: 32017D0722
Language: sk
Date: 2017-04-20 00:00:00
Title: Vykonávacie rozhodnutie Komisie (EÚ) 2017/722 z 20. apríla 2017 o predĺžení platnosti opatrenia prijatého Holandskom na sprístupnenie biocídneho výrobku VectoMaxFG na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2017) 2436]

22.4.2017   
            
            
               SK
            
            
               Úradný vestník Európskej únie
            
            
               L 106/14
            
         VYKONÁVACIE ROZHODNUTIE KOMISIE (EÚ) 2017/722
   z 20. apríla 2017
   o predĺžení platnosti opatrenia prijatého Holandskom na sprístupnenie biocídneho výrobku VectoMaxFG na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2017) 2436]
      
   
   (Iba holandské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
   keďže:
   
               (1)
            
            
               Holandsko prijalo 13. septembra 2016 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, ktorým do 1. novembra 2016 povolilo certifikovaným subjektom sprístupňovať na trhu a používať biocídny výrobok VectoMaxFG na reguláciu lariev invazívnych exotických komárov Aedes albopictus a Aedes japonicus (ďalej len „opatrenie“).
            
         
               (2)
            
            
               VectoMaxFG obsahuje Bacillus thuringiensis subsp. israelensis sérotyp H14, kmeň AM65-52 a Bacillus sphaericus subsp. 2362, kmeň ABTS-1743 ako účinné látky na použitie vo výrobkoch typu 18 opísaných v prílohe V k nariadeniu (EÚ) č. 528/2012.
            
         
               (3)
            
            
               Komisia prijala 5. decembra 2016 odôvodnenú žiadosť Holandska o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012.
            
         
               (4)
            
            
               Vykonávacím rozhodnutím Komisie (EÚ) 2016/714 (2) sa už predtým povolilo Holandsku, aby predĺžilo dočasné opatrenie týkajúce sa sprístupnenia na trhu a použitia dvoch ďalších biocídnych výrobkov, konkrétne VectoBacWG a Aqua-K-Othrine. V uvedenom rozhodnutí sa uznalo, že v Holandsku neboli k dispozícii žiadne alternatívne výrobky na reguláciu komárov ako vektorov.
            
         
               (5)
            
            
               Podľa informácií, ktoré Holandsko poskytlo, bolo opatrenie, na ktoré sa vzťahuje vykonávacie rozhodnutie (EÚ) 2016/714, potrebné na ochranu verejného zdravia, keďže tieto komáre, ktorých výskyt sa zistil v Holandsku v priestoroch spoločností, ktoré predávajú pneumatiky, na cintorínoch a v záhradkárskych kolóniách, môžu byť vektormi tropických chorôb, ako je horúčka dengue a chikungunya. V roku 2016 sa výskyt komárov pri ďalších kontrolách zistil aj v jednej spoločnosti, ktorá recykluje nákladné automobily, a v jednej obytnej štvrti.
            
         
               (6)
            
            
               Holandsko uviedlo, že výrobky, na ktoré sa vzťahuje vykonávacie rozhodnutie (EÚ) 2016/714, nepostačujú na reguláciu lariev komárov v oblastiach, kde sa môže komárom dariť a v ktorých je potrebná dlhšia reziduálna účinnosť. V týchto oblastiach je mimoriadne dôležitá primeraná regulácia, aby sa zabránilo nebezpečenstvám v súvislosti s verejným zdravím, keďže vajíčka a larvy sa môžu dostať do iných oblastí. Žiadosť uvedená v odôvodnení 3 sa zakladala na tvrdení, že používanie výrobku VectoMaxFG, ktorý je v granulovanej forme, má v kombinácii s výrobkom VectoBacWG rozhodujúci význam pre účinné zabránenie vývoju lariev komárov.
            
         
               (7)
            
            
               Keďže v dôsledku absencie primeranej regulácie lariev komárov, ktorá sa nedá dosiahnuť inými prostriedkami, by mohlo byť ohrozené verejné zdravie, je vhodné Holandsku za určitých podmienok povoliť predĺženie platnosti opatrenia.
            
         
               (8)
            
            
               Opatrenie stanovené v tomto rozhodnutí je v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Holandsko môže predĺžiť platnosť opatrenia na sprístupnenie biocídneho výrobku VectoMaxFG na trhu a jeho použitie na reguláciu komárov ako vektorov certifikovanými subjektmi a pod dohľadom príslušného orgánu na celkové obdobie nepresahujúce 550 dní.
   Článok 2
   Toto rozhodnutie je určené Holandskému kráľovstvu.
   
      V Bruseli 20. apríla 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.
   
      (2)  Vykonávacie rozhodnutie Komisie (EÚ) 2016/714 z 11. mája 2016 o predĺžení platnosti opatrenia prijatého Holandskom na sprístupnenie biocídnych výrobkov VectoBacWG a Aqua-K-Othrine na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 (Ú. v. EÚ L 125, 13.5.2016, s. 14).